Tussenverkiesing in Tshwane op regsadvies uitgestel(Argieffoto: Brendan Magaar/ANA) Inwoners van Proklamasieheuwel, Wespark, Kwaggasrand en omliggende gebiede in die weste van Pretoria wat deel uitmaak van wyk 3 in die Tshwane-metro, kan op 11 November ŉ bietjie later slaap want hul tussenverkiesing is uitgestel. Die tussenverkiesing word landwyd met belangstelling dopgehou want die DA het die wyk in 2016 met ŉ baie klein meerderheid teen die ANC gewen en sedertdien was dit nie eintlik ŉ tydperk van maneskyn en rosegeur vir die DA nie. Die verwagting is dus dat die ANC hierdie keer gaan wen. Die rede vir die uitstel is ŉ regsmening wat deur die Onafhanklike Verkiesingskommissie (OVK) bekom is dat daar nie ŉ verkiesing kan wees solank daar nie uitsluitsel deur die hof gegee is oor of Tshwane tans hoegenaamd ŉ metroraad het nie. Die hofsaak ter sprake is die voortslepende een waarin die DA aanvoer die besluit deur die Gautengse LUR vir samewerkende regering, Lebogang Maile van die ANC, om die metroraad te ontbind, was ongeldig. Die tussenverkiesing in wyk 3 sal dus plaasvind nadat die hof uitspraak gegee het oor of die metroraad tans bestaan, of tans ontbind is. Intussen blyk dit uit navrae van Maroela Media aan verskillende politieke rolspelers in die Wes-Kaap dat verskeie van die tussenverkiesings wat op 11 November in dié provinsie plaasvind, interessante dinamika kan ontketen. Waarskynlik is die ANC se beste kans om ŉ setel by die DA af te neem, die tussenverkiesing in die oorwegend bruin woonbuurt Laingville buite Vredenburg in die munisipaliteit Saldanhabaai. Laingville is ŉ redelik maklike wyk om te wen (ŉ wye verskeidenheid partye het dit al sedert 2000 reggekry) en ŉ bykans onmoontlike wyk om te behou. Dit is die gebied waar ŉ tiener tydens die grendelstaat gedood is, klaarblyklik deur ŉ polisie-dwaalkoeël. In Knysna, waar twee tussenverkiesings plaasvind, blyk dit veral ŉ plaaslike inwonersorganisasie te wees wat die DA opdraande gee in ŉ taamlike vuil en persoonlike stryd waarin die inwonersorganisasie sulke wilde aantygings maak teen die voormalige burgemeester van die dorp, Eleanore Bouw-Spies, dat die DA hulle in ŉ openbare verklaring gevra het om “op te hou lieg”. Tussenverkiesings in George se oorwegend bruin gebiede is altyd ŉ luidrugtige stryd met die DA wat gewoonlik net-net wen. In die Kaapse metro sorg die stryd in wyk 14 (Kuilsrivier en Happy Valley) vir die grootste belangstelling nadat daar ŉ klaarblyklike skeur ontwikkel het binne die plaaslike DA-strukture. Een van die interessanter uitslae word verwag in ŉ baie verteenwoordigende plattelandse wyk in die Drakenstein-munisipaliteit. Die wyk omvat ŉ groot deel van die Agter-Paarl, insluitend Windmeul en die Slot van die Paarl.